
1. PROPOSTA GĦAL DEĊIŻJONI TAL-PARLAMENT EWROPEW
dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2022, Taqsima IV – Il-Qorti tal-Ġustizzja
(2023/2132(DEC))
Il-Parlament Ewropew,
–	wara li kkunsidra l-baġit ġenerali tal-Unjoni Ewropea għas-sena finanzjarja 2022[footnoteRef:1], [1:  ĠU L 45, 24.2.2022.] 

–	wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2022 (COM(2023)0391 – C9‑0251/2023)[footnoteRef:2], [2:  ĠU C, C/2023/2, 12.10.2023.] 

–	wara li kkunsidra r-rapport annwali tal-Qorti tal-Ġustizzja tal-Unjoni Ewropea lill-awtorità ta’ kwittanza dwar l-awditi interni mwettqa fl-2022,
–	wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2022, flimkien mar-risposti tal-istituzzjonijiet[footnoteRef:3], [3:  ĠU C, C/2023/103, 4.10.2023.] 

–	wara li kkunsidra d-dikjarazzjoni ta’ assigurazzjoni[footnoteRef:4] dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2022 skont l-Artikolu 287 tat-Trattat dwar il-Funzjonament tal-Unjoni Ewropea, [4:  ĠU C, C/2023/112, 12.10.2023.] 

–	wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
–	wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012[footnoteRef:5], u b’mod partikolari l-Artikoli 59, 118, 260, 261 u 262 tiegħu, [5:  ĠU L 193, 30.7.2018, p. 1.] 

–	wara li kkunsidra l-Artikolu 100 u l-Anness V tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għal-Libertajiet Ċivili, il-Ġustizzja u l-Intern,
–	wara li kkunsidra r-rapport tal-Kumitat għall-Kontroll tal-Baġit (A9‑0000/2024),
1.	Jagħti l-kwittanza lir-Reġistratur tal-Qorti tal-Ġustizzja għall-implimentazzjoni tal-baġit tal-Qorti tal-Ġustizzja tal-Unjoni Ewropea għas-sena finanzjarja 2022 / Jiddifferixxi d-deċiżjoni tiegħu dwar l-għoti ta’ kwittanza lir-Reġistratur tal-Qorti tal-Ġustizzja għall-implimentazzjoni tal-baġit tal-Qorti tal-Ġustizzja tal-Unjoni Ewropea għas-sena finanzjarja 2022;
2.	Jippreżenta l-kummenti tiegħu fir-riżoluzzjoni t’hawn taħt;
3.	Jagħti istruzzjonijiet lill-President tiegħu biex tgħaddi din id-deċiżjoni, kif ukoll ir-riżoluzzjoni li hija parti integrali minnha, lill-Qorti tal-Ġustizzja tal-Unjoni Ewropea, lill-Kunsill, lill-Kummissjoni u lill-Qorti tal-Awdituri, u biex tiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2022, Taqsima IV – Il-Qorti tal-Ġustizzja tal-Unjoni Ewropea
(2023/2132(DEC))
Il-Parlament Ewropew,
–	wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2022, Taqsima IV – Il-Qorti tal-Ġustizzja tal-Unjoni Ewropea,
–	wara li kkunsidra l-Artikolu 100 u l-Anness V tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għal-Libertajiet Ċivili, il-Ġustizzja u l-Intern,
–	wara li kkunsidra r-rapport tal-Kumitat għall-Kontroll tal-Baġit (A9‑0000/2024),
A.	billi, fil-kuntest tal-proċedura ta’ kwittanza, l-awtorità ta’ kwittanza tixtieq tisħaq fuq l-importanza partikolari li tissaħħaħ aktar il-leġittimità demokratika tal-istituzzjonijiet tal-Unjoni permezz ta’ titjib fit-trasparenza u l-obbligu ta’ rendikont u permezz tal-implimentazzjoni tal-kunċett ta’ bbaġitjar abbażi tal-prestazzjoni u governanza tajba tar-riżorsi umani;
B.	billi l-Qorti tal-Ġustizzja tal-Unjoni Ewropea (QĠUE) hija l-istituzzjoni ġudizzjarja tal-Unjoni, li għandha l-kompitu li tiżgura l-konformità mad-dritt tal-Unjoni billi tissorvelja l-interpretazzjoni u l-applikazzjoni uniformi tat-Trattati u tiżgura l-legalità tal-miżuri adottati mill-istituzzjonijiet, mill-korpi, mill-uffiċċji u mill-aġenziji tal-Unjoni;
C.	billi l-QĠUE tgħin biex jiġu ppreżervati l-valuri tal-Unjoni u, permezz tal-ġurisprudenza tagħha, taħdem lejn il-bini tal-Ewropa;
D.	billi l-QĠUE tinkludi żewġ qrati: il-Qorti tal-Ġustizzja u l-Qorti Ġenerali;
1.	Jinnota li l-baġit tal-QĠUE jaqa’ taħt l-intestatura 7 tal-QFP, “Amministrazzjoni pubblika Ewropea”, li kien jammonta għal EUR 11,6-il biljun fl-2022 (li jirrappreżenta 5,9 % tal-baġit totali tal-Unjoni); jinnota li, fl-2022, il-baġit tal-QĠUE ta’ madwar EUR 0,5 biljun kien jirrappreżenta 3,9 % tan-nefqa amministrattiva totali;
2.	Jinnota li l-Qorti tal-Awdituri, fir-Rapport Annwali tagħha għas-sena finanzjarja 2022, eżaminat kampjun ta’ 60 tranżazzjoni taħt Amministrazzjoni, l-istess numru li ġie eżaminat fl-2021; jinnota wkoll li l-Qorti tal-Awdituri tispjega li n-nefqa amministrattiva tinkludi n-nefqa fuq ir-riżorsi umani, inkluża n-nefqa fuq il-pensjonijiet, li fl-2022 kienet tammonta għal madwar 70 % tan-nefqa amministrattiva totali, u n-nefqa fuq il-bini, it-tagħmir, l-enerġija, il-komunikazzjonijiet u t-teknoloġija tal-informazzjoni u li l-ħidma tagħha tul ħafna snin tindika li, b’mod ġenerali, dan l-infiq huwa ta’ riskju baxx;
3.	Jinnota li, bħala parti mill-awditu tagħha għall-2022, il-Qorti tal-Awdituri eżaminat is-sistemi superviżorji u ta’ kontroll tal-QĠUE, b’mod partikolari l-implimentazzjoni ta’ standards ta’ kontroll intern, il-ġestjoni tar-riskju u l-funzjonament ta’ kontrolli ewlenin definiti fir-Regolament Finanzjarju, inklużi kontrolli ex ante u ex post fuq il-pagamenti;
4.	Jinnota li 14 (23 %) mis-60 tranżazzjoni kien fihom żbalji iżda li l-Qorti tal-Awdituri, abbażi tal-ħames żbalji li ġew ikkwantifikati, tistma li l-livell ta’ żball huwa taħt il-livell limitu ta’ materjalità;
5.	Jinnota b’sodisfazzjon li l-Qorti tal-Awdituri, fir-Rapport Annwali tagħha għas-sena finanzjarja 2022, tiddikjara li ma identifikat l-ebda kwistjoni speċifika li tikkonċerna lill-QĠUE;
Ġestjoni baġitarja u finanzjarja
6.	Jinnota li l-baġit ġenerali allokat għall-QĠUE għall-2022 kien jammonta għal EUR 467 900 000, żieda minn EUR 444 049 000 fl-2021 u fl-2020, ekwivalenti għal żieda ta’ 5,4 % mill-2021 sal-2022, u li 79 % tal-baġit fl-2022 intuża għall-membri u l-persunal tagħha, 14 % għall-bini, 6 % għall-IT u 1 % għal nefqa oħra;
7.	Jinnota li, matul l-2022, il-QĠUE għamlet 19-il trasferiment baġitarju skont l-Artikolu 29 tar-Regolament Finanzjarju, li jirrappreżentaw total ta’ EUR 12,7-il miljun jew 2,7 % tal-approprjazzjonijiet għal dik is-sena finanzjarja; jinnota wkoll li r-rata ta’ implimentazzjoni baġitarja għall-2022 kienet ta’ 98,43 %, li hija konformi mas-snin preċedenti;
8.	Jinnota b’sodisfazzjon li l-uffiċjal awtorizzanti b’delega ddikjara li r-riżorsi allokati ntużaw għall-iskop maħsub u f’konformità mal-prinċipju ta’ ġestjoni finanzjarja tajba u li l-proċeduri ta’ kontroll stabbiliti pprovdew il-garanziji meħtieġa fir-rigward tal-legalità u r-regolarità tat-tranżazzjonijiet ta’ bażi;
9.	Jilqa’ l-fatt li l-QĠUE qed taħdem fuq firxa wiesgħa ta’ sistemi tal-IT, kemm internament kif ukoll permezz ta’ ftehimiet dwar il-livell ta’ servizz, f’oqsma differenti li se jagħmluha aktar effiċjenti fir-riżorsi;
10.	Jinnota li l-gwerra ta’ aggressjoni tar-Russja kontra l-Ukrajna ħolqot b’diversi modi pressjonijiet baġitarji għall-QĠUE, inkluż permezz ta’ żieda fl-inflazzjoni u aġġustamenti tas-salarji, li qed iżidu ħafna l-ispejjeż tal-enerġija u l-ispejjeż għal għadd ta’ prodotti u servizzi;
11.	Jinnota li l-baġit tal-missjoni ġenerali tal-QĠUE naqas minn EUR 405 000 fl-2021 għal EUR 390 000 fl-2022, ekwivalenti għal tnaqqis ta’ 3,7 %, li kien primarjament dovut għal bidliet fil-metodi ta’ ħidma b’għadd akbar ta’ laqgħat mill-bogħod; jinnota, barra minn hekk, li l-QĠUE ma għandhiex linja baġitarja speċifika għall-missjonijiet u l-ivvjaġġar tal-President tagħha; jinnota, fl-aħħar nett, li l-linja baġitarja għall-missjonijiet tal-membri kollha tal-QĠUE naqset minn EUR 280 000 fl-2021 għal EUR 270 000 fl-2022, ekwivalenti għal tnaqqis ta’ 3,6 %, li kien ukoll primarjament dovut għall-użu akbar tal-għodod tal-vidjokonferenzi;
Ġestjoni interna, prestazzjoni u kontroll intern
12.	Jinnota li, matul l-2022, il-miżuri eċċezzjonali relatati mal-pandemija tal-COVID-19 tneħħew gradwalment u l-QĠUE bdiet taħdem normali; jinnota f’dak ir-rigward li l-għadd ta’ viżitaturi żdied għal 11 653 persuna li, madankollu, għadu mhux fil-livell ta’ qabel il-pandemija meta kien hemm 17 136 viżitatur fl-2019, iżda li dan jista’ jkun ukoll parzjalment dovut għal possibbiltajiet ġodda biex wieħed iżur il-QĠUE b’mod virtwali;
13.	Jinnota b’sodisfazzjon li fl-2022 ġie ċċelebrat is-70 sena anniversarju tal-QĠUE, li kien jikkostitwixxi anniversarju importanti ħafna għall-Unjoni kollha; ifaħħar li l-QĠUE użat l-opportunità biex tniedi inizjattivi taħt it-tema “Ġustizzja qrib iċ-ċittadin”, inkluża l-inizjattiva l-ġdida li jiġi offrut servizz ta’ streaming għas-seduti fuq is-sit web Curia;
14.	Jinnota li, fl-2022, għall-Qorti tal-Ġustizzja, 68 % tal-kawżi l-ġodda kienu referenzi għal deċiżjonijiet preliminari, 24 % kienu appelli kontra deċiżjonijiet tal-Qorti Ġenerali, u 4 % kienu azzjonijiet kontra l-Istati Membri minħabba nuqqas ta’ twettiq tal-obbligi; jinnota wkoll li, fl-2022, għall-Qorti Ġenerali, 46 % tal-kawżi l-ġodda kienu jikkonċernaw azzjonijiet għall-annullament ta’ atti tal-istituzzjonijiet tal-Unjoni, 30 % kienu jikkonċernaw azzjonijiet relatati mal-proprjetà intellettwali, u 7 % kienu jikkonċernaw tilwim bejn l-istituzzjonijiet tal-Unjoni u l-persunal tagħhom;
15.	Jinnota li t-tul medju tal-proċedimenti għall-kawżi mressqa quddiem il-Qorti tal-Ġustizzja baqa’ simili għas-sena preċedenti, li jammonta għal 16,4-il xahar fl-2022, meta mqabbel ma’ 16,6-il xahar fl-2021; jilqa’ l-fatt li t-tul medju tal-proċedimenti għall-kawżi mressqa quddiem il-Qorti Ġenerali naqas meta mqabbel mas-sena preċedenti, li jammonta għal 16,2-il xahar fl-2022, meta mqabbel ma 17,3-il xahar fl-2021;
16.	Jilqa’ l-fatt li l-QĠUE pprovdiet sommarju tal-għadd u t-tip ta’ awditi interni mwettqa fil-QĠUE u sinteżi tar-rakkomandazzjonijiet u l-azzjoni meħuda fuq dawk ir-rakkomandazzjonijiet f’konformità mal-Artikolu 118(8) tar-Regolament Finanzjarju; jinnota li l-awditur intern għandu programm ta’ ħidma annwali b’komponent pluriennali;
17.	Jinnota li l-aktar awditi interni importanti fl-2022 kienu jikkonċernaw il-ġestjoni tal-kontijiet bankarji, l-eżekuzzjoni tat-teżor u tal-pagamenti, il-kuntratti tal-assigurazzjoni u l-kopertura tar-riskju, it-tixrid tal-informazzjoni dwar is-sostenibbiltà u l-fluss tal-ġestjoni tat-traduzzjoni;
18.	Jinnota li, fit-tweġibiet għall-kwestjonarju mill-Kumitat għall-Kontroll tal-Baġit tal-Parlament li kien jifforma parti mill-proċedura ta’ kwittanza attwali, il-QĠUE ssemmi li l-awditi interni taw lok għal ħafna rakkomandazzjonijiet li ġew aċċettati mis-servizzi rilevanti u titlob li l-Parlament jiġi infurmat jekk ir-rakkomandazzjonijiet mill-awditur intern ma jiġux segwiti mis-servizzi rilevanti;
Riżorsi umani, ugwaljanza u benesseri tal-persunal
19.	Jinnota li l-Qorti tal-Ġustizzja hija magħmula minn 27 Imħallef u 11-il Avukat Ġenerali u li l-ebda Imħallef ġdid ma ħa l-kariga fl-2022; jinnota wkoll li l-Qorti Ġenerali hija magħmula minn 54 Imħallef u li tmien Imħallfin ġodda ħadu l-kariga matul l-2022;
20.	Jinnota li l-Qorti tal-Ġustizzja u l-Qorti Ġenerali għad għandhom kompożizzjoni tal-ġeneru żbilanċjata ħafna u li minn dawk it-tmien Imħallfin il-ġodda li ħadu l-kariga fil-Qorti Ġenerali fl-2022, ħamsa kienu rġiel u tlieta kienu nisa; itenni l-apprezzament tiegħu tal-ittra mill-President tal-Qorti Ġenerali lill-President tal-Konferenza tar-Rappreżentanti tal-Istati Membri fl-2021, filwaqt li jitlob lill-Istati Membri jqisu l-ħtieġa ta’ bilanċ bejn il-ġeneri meta jinnominaw kandidati għas-sostituzzjoni tal-Imħallfin; jesprimi dispjaċir għall-fatt li l-ittra baqgħet mingħajr tweġiba;
21.	Japprezza l-fatt li l-QĠUE, bħala parti mit-tweġibiet tagħha għall-kwestjonarju mill-Kumitat għall-Kontroll tal-Baġit tal-Parlament, ipprovdiet informazzjoni dettaljata ħafna dwar id-distribuzzjoni tal-persunal fi tmiem l-2022;
22.	Jinnota li, fi tmiem l-2022, il-QĠUE impjegat 2 253 membru tal-persunal, żieda żgħira minn 2 247 membru tal-persunal fi tmiem l-2021 u minn 2 239 fi tmiem l-2020; jinnota li d-distribuzzjoni ġenerali tal-ġeneru fl-aħħar tal-2022 kienet ta’ 893 raġel, ekwivalenti għal 40 %, u 1 360 mara, ekwivalenti għal 60 %; jinnota, barra minn hekk, li d-distribuzzjoni ġenerali fost il-kategoriji tal-persunal kienet ta’ 1 300 uffiċjal (58 %), 774 aġent temporanju (34 %), u 179 aġent kuntrattwali (8 %), li tirrappreżenta tnaqqis żgħir fil-perċentwal ta’ membri tal-persunal li huma uffiċjali meta mqabbel mal-2021, rifless minn żieda żgħira fil-perċentwal li huma aġenti temporanji u l-ebda bidla fir-rigward ta’ aġenti kuntrattwali;
23.	Jinnota li għall-maniġment superjuri, id-distribuzzjoni tal-ġeneru kienet ta’ disa’ rġiel u sitt nisa, ekwivalenti għal 60 % irġiel u 40 % nisa; jinnota li għall-maniġment medju, id-distribuzzjoni tal-ġeneru kienet ta’ 36 raġel u 24 mara, ekwivalenti wkoll għal 60 % irġiel u 40 % nisa;
24.	Jilqa’ l-fatt li n-nazzjonalitajiet kollha tal-Unjoni huma rrappreżentati fuq il-persunal tal-QĠUE; jinnota madankollu, li ċ-ċittadini Franċiżi jikkostitwixxu 505 mill-2 253 membru tal-persunal, ekwivalenti għal 22 %, u li r-rappreżentanza żejda hija għolja b’mod sinifikanti fost l-ASTs, fejn jikkostitwixxu 223 minn 719-il membru tal-persunal, ekwivalenti għal 31 %;
25.	Jilqa’ li l-ħidma saret fil-Grupp Interistituzzjonali ta’ Livell Għoli dwar it-tisħiħ tal-attraenza tal-Lussemburgu għall-persunal; iħeġġeġ lill-QĠUE tkompli taħdem mal-istituzzjonijiet l-oħra bbażati fil-Lussemburgu fuq azzjonijiet differenti, inkluża l-idea li tiġi introdotta allowance speċjali għall-akkomodazzjoni biex tikkumpensa għall-kiri għoli li nħass speċjalment mill-persunal fi gradi aktar baxxi u l-possibbiltà li tiġi offruta akkomodazzjoni temporanja bi prezz raġonevoli għal soġġorni qosra; jitlob li l-Parlament jiġi aġġornat dwar il-progress ta’ tali inizjattivi kollha;
26.	Jinnota li l-QĠUE, fl-1 ta’ Mejju 2022, introduċiet skema ġdida ta’ telexogħol li tipprovdi l-possibbiltà ta’ xogħol mid-dar jumejn fil-ġimgħa; jinnota, barra minn hekk, li l-iskema tippermetti lill-persunal jaħdem sa 10 ijiem fis-sena minn barra l-post tax-xogħol, u li stħarriġ fost il-maniġers wera sodisfazzjon globali b’din il-possibbiltà, li wriet li hija kompatibbli mal-funzjonament xieraq tas-servizzi;
27.	Jinnota bi tħassib li l-għadd ta’ ġranet ta’ liv minħabba mard fl-2022 fil-QĠUE kien ta’ 23 702, ekwivalenti għal żieda ta’ 38 % mill-2021 meta l-għadd ta’ ġranet ta’ liv minħabba mard kien ta’ 17 138; jinnota fl-istess ħin li, fl-2019, kien hemm 25 629 ġurnata ta’ liv minħabba mard u li l-għadd relattivament baxx fl-2021 jista’ jkun relatat mal-pandemija tal-COVID-19;
28.	Jinnota bi tħassib li 46 membru tal-persunal irrapportaw eżawriment għal raġunijiet relatati max-xogħol filwaqt li s-servizzi mediċi tal-QĠUE jistmaw li fl-2022 kien hemm 23 każ fejn il-membri tal-persunal urew sintomi li jistgħu jiġu assoċjati ma’ dijanjożi ta’ burnout; jinnota li l-QĠUE offriet korsijiet ta’ taħriġ għall-maniġers sabiex issir sensibilizzazzjoni dwar ir-riskji differenti relatati ma’ burnout u dwar il-benesseri tal-persunal; iħeġġeġ lill-QĠUE tkompli tiffoka fuq din il-problema sabiex tnaqqas l-għadd ta’ każijiet assoċjati ma’ burnout.
29.	Jinnota b’apprezzament li l-QĠUE qed toffri korsijiet ta’ taħriġ biex trawwem u tħeġġeġ id-diversità fis-servizzi tagħha; jinnota, barra minn hekk, li l-QĠUE għandha 27 membru tal-persunal b’diżabilità, li minnhom 14 jitqiesu li għandhom diżabilità severa; japprezza li, matul l-2022, kien hemm segwitu sinifikanti għal awditu intern mill-2021, sabiex jiġu ggarantiti d-drittijiet tal-persuni b’diżabilità;
30.	Jinnota li l-QĠUE laqgħet 267 trainee matul l-2022; jinnota b’apprezzament li mill-ħarifa tal-2022, il-QĠUE ddeċidiet li tirremunera lit-trainees kollha ħlief lil dawk li jirċievu għotja minn sorsi oħra;
Qafas etiku u trasparenza
31.	Ikompli japprezza r-riformi li saru fl-2021 li jikkonċernaw il-membri tal-Qorti tal-Ġustizzja u tal-Qorti Ġenerali dwar il-kodiċi ta’ kondotta tagħhom u d-dikjarazzjonijiet ta’ interess, li flimkien mar-rekwiżiti l-ġodda għall-curriculum vitae tal-membri jirrappreżentaw titjib fit-trasparenza tal-QĠUE; huwa tal-fehma, madankollu, li l-validità u l-utilità tad-dikjarazzjonijiet ta’ interess jittejbu permezz ta’ xi tip ta’ verifika u kontroll tal-kwalità;
32.	Jilqa’ l-fatt li l-QĠUE ilha mill-2018 tippubblika lista tal-attivitajiet esterni mwettqa kemm mill-membri tal-Qorti tal-Ġustizzja kif ukoll mill-membri tal-Qorti Ġenerali; jinnota li l-lista hija diffiċli biex tinqara għall-pubbliku ġenerali u tista’ ssir aktar informattiva billi tiġi inkluża informazzjoni dwar in-natura tal-attività esterna; jisħaq li l-membri huma mistennija jiddedikaw ruħhom għalkollox għat-twettiq ta’ dmirijiethom fil-QĠUE u li huma jistgħu jwettqu attivitajiet esterni biss li jkunu relatati mat-twettiq ta’ dmirijiethom u soġġetti għal awtorizzazzjoni minn qabel mogħtija u biss meta tali attivitajiet ikunu kompatibbli mar-rekwiżiti tal-kodiċi ta’ kondotta u, b’mod partikolari, mal-obbligu li jkunu disponibbli għall-attivitajiet ġudizzjarji;
33.	Jinnota d-deċiżjoni tal-2021 dwar l-ivvjaġġar, il-missjonijiet u l-użu tas-sewwieqa u tal-karozzi mill-membri, li timplika li l-membri se jkollhom ikopru l-ispejjeż operattivi kollha għall-użu ta’ vettura mhux koperta minn ordni ta’ missjoni ta’ aktar minn 10 000 km; huwa tal-fehma, madankollu, li d-distanza ta’ 10 000 km hija twila wisq u li l-ispejjeż operattivi kollha, inkluża l-kera ta’ vettura, għandhom ikunu koperti mill-membri meta l-vettura tintuża għal skopijiet privati; jinnota li sistema simili tapplika għall-użu tal-flotta tal-karozzi tal-Qorti tal-Awdituri; jistieden lill-istituzzjonijiet kollha tal-Unjoni biex jaqblu dwar sistema waħda li għandha tiġi applikata b’mod orizzontali, li tnaqqas il-konfużjoni u żżid it-trasparenza u l-effiċjenza fl-użu tal-fondi pubbliċi;
34.	Jilqa’ l-fatt li l-QĠUE qed tħarreġ lill-impjegati ġodda kollha dwar l-aspetti etiċi kollha kif ukoll dwar id-drittijiet u l-obbligi tal-uffiċjali u tal-aġenti kif stabbiliti fir-Regolamenti tal-Persunal, li jkopru wkoll l-iżvelar ta’ informazzjoni protetta, il-projbizzjoni tal-fastidju, il-prevenzjoni tal-kunflitti ta’ interess u kwistjonijiet etiċi oħra; jilqa’ wkoll l-organizzazzjoni ta’ sitt korsijiet ta’ taħriġ bit-titolu “Regoli ta’ Kondotta Tajba” bil-parteċipazzjoni ta’ 70 membru tal-persunal u 11-il kors ta’ taħriġ bit-titolu “Kontroll intern” bil-parteċipazzjoni ta’ 80 membru tal-persunal;
35.	Jinnota b’sodisfazzjon li fl-2022 ma nfetħet l-ebda investigazzjoni ġdida li tinvolvi l-QĠUE mill-Uffiċċju Ewropew kontra l-Frodi (OLAF) u li erba’ każijiet ittrattati mill-Ombudsman Ewropew li jikkonċernaw il-QĠUE ma sabu l-ebda amministrazzjoni ħażina, li jfisser li fl-2022 ma nħarġet l-ebda rakkomandazzjoni mill-Ombudsman Ewropew fir-rigward tal-QĠUE; jinnota li fl-2022 ma kien hemm l-ebda każ ta’ żvelar ta’ informazzjoni protetta fil-QĠUE, u, fl-aħħar nett, jinnota b’sodisfazzjon li fl-2022 ma nstab l-ebda każ ġdid ta’ kunflitti ta’ interess;
36.	Jesprimi dispjaċir kbir għall-fatt li l-kodiċi ta’ kondotta l-ġdid għall-membri tal-persunal, li oriġinarjament kien mistenni li jiġi ffinalizzat sa tmiem l-2021, kien għadu ma ġiex iffinalizzat sa tmiem l-2022; jinnota li l-QĠUE kienet mistennija tadotta l-kodiċi ta’ kondotta l-ġdid sa tmiem l-2023 u jitlob li l-Parlament jiġi infurmat dwar l-adozzjoni tiegħu u l-kontenut tiegħu mill-aktar fis possibbli;
37.	Jinnota li ġew eżaminati 112-il talba skont l-Artikolu 16 tar-Regolamenti tal-Persunal dwar l-attivitajiet professjonali wara t-tluq mis-servizz u li kollha ġew approvati; jinnota, barra minn hekk, li ġew iddikjarati disa’ każijiet ta’ attività esterna matul il-liv għal raġunijiet personali u li kollha ġew approvati; iqis li dak il-qasam jista’ potenzjalment jiġi eżaminat mill-awditur intern;
Diġitalizzazzjoni, ċibersigurtà u protezzjoni tad-data

38.	Jilqa’ l-fatt li l-QĠUE ħaffet l-implimentazzjoni ta’ sistema integrata ta’ ġestjoni tal-każijiet (SIGA), li se tippermettilha taħdem fuq fluss tax-xogħol kompletament diġitali, sigur u integrat u jilqa’ l-fatt li l-QĠUE għamlet progress fl-implimentazzjoni tal-programm HAN/Ares dwar is-servizzi amministrattivi kollha tal-QĠUE; jitlob lill-QĠUE żżomm lill-Parlament aġġornat dwar tali implimentazzjoni bħala parti mill-proċedura ta’ kwittanza annwali;
39.	Jinnota li fl-2022 ma ġiet ikkomunikata l-ebda mistoqsija oħra mill-Kontrollur Ewropew għall-Protezzjoni tad-Data (EDPS); jistenna b’interess id-deċiżjoni li tikkonċerna l-investigazzjoni mill-bidu tal-2021 dwar l-użu ta’ servizzi web ta’ partijiet terzi;
40.	Jilqa’ li l-QĠUE qed tqis kif u sa liema punt it-teknoloġiji moderni għandhom jintużaw fil-ħidma tagħha, pereżempju biex jiġu identifikati similaritajiet bejn il-każijiet, għat-traduzzjoni, għall-konverżjoni ta’ diskors għal test u għal sommarji awtomatizzati ta’ dokumenti twal; jissottolinja li, b’mod partikolari għal istituzzjoni legali bħall-QĠUE, il-proċessi awtomatizzati dejjem se jkollhom jiġu ssupplimentati b’sorveljanza u kontroll tal-bniedem;
41.	Jilqa’ l-involviment tal-QĠUE fl-integrazzjoni tal-għodod tal-intelliġenza artifiċjali (IA) fil-ħidma tagħha u li f’Lulju 2023 ġiet adottata strateġija komprensiva dwar l-IA; jissottolinja li huwa ta’ importanza vitali li l-IA tintuża b’mod li tippreserva għalkollox l-indipendenza, il-kwalità u s-serenità tal-proċessi legali u li tqis bis-sħiħ kwistjonijiet etiċi; jilqa’ l-fatt li l-QĠUE ħolqot bord tal-IA inkarigat mill-indirizzar tal-aspetti etiċi u mill-istabbiliment ta’ limiti ċari għall-użu tal-IA; jistenna li l-linji gwida tal-persunal dwar l-użu tal-IA jiġu adottati sal-aħħar tal-ħarifa 2023 u jitlob li l-Parlament jinżamm infurmat dwar il-kontenut ta’ dawn il-linji gwida;
42.	Jinnota bi tħassib li l-QĠUE tirrapporta li l-għadd ta’ attakki ċibernetiċi kompla jikber fl-2022; jilqa’ fl-istess ħin il-fatt li l-QĠUE qed tipparteċipa b’mod attiv fl-istrutturi interistituzzjonali rilevanti tal-Unjoni sabiex issaħħaħ iċ-ċibersigurtà ġenerali tal-istituzzjonijiet tal-Unjoni;
43.	Japprezza li l-QĠUE analizzat il-possibbiltajiet ta’ data miftuħa fl-2022 u fl-2023 u li l-QĠUE għandha l-ħsieb li tikkondividi l-informazzjoni ppubblikata kollha disponibbli fuq is-sit web tagħha bħala data miftuħa;
Bini
44.	Jinnota b’interess li l-QĠUE stabbiliet grupp ta’ ħidma b’rappreżentanza minn partijiet differenti tal-QĠUE u l-kumitat tal-persunal tagħha biex jirrifletti dwar l-ottimizzazzjoni tal-okkupanza tal-bini tal-QĠUE u li l-konklużjonijiet tagħha saru fl-2023; jitlob li l-Parlament jinżamm infurmat dwar l-implimentazzjoni ta’ dawk il-konklużjonijiet u l-konsegwenzi għall-organizzazzjoni tal-ispazju tax-xogħol;
45.	Jinnota b’interess li sar awditu intern dwar l-aċċessibilità tal-bini għal persuni b’diżabilità u li l-QĠUE, wara leġiżlazzjoni Lussemburgiża ġdida, qed timplimenta miżuri xierqa; jilqa’ li dawn jinkludu li l-awli tal-qorti jkunu aċċessibbli għal persuni b’mobilità mnaqqsa, bħal pavimentar tattili u poġġamani; jitlob li l-Parlament jinżamm infurmat dwar inizjattivi ulterjuri f’dan il-qasam;
Ambjent u sostenibilità
46.	Japprezza ħafna li l-QĠUE qed tfassal rapport annwali separat relatat mal-impronta ambjentali tal-istituzzjoni, li jista’ jservi bħala mudell għal istituzzjonijiet oħra;
47. 	Jifraħ lill-QĠUE għar-riżultati miksuba f’termini ta’ tnaqqis sinifikanti tal-konsum ġenerali tagħha fl-2022 meta mqabbel mas-sena bażi 2015; isibha partikolarment impressjonanti li t-tisħin tnaqqas bi 23,6 %, il-karti bi 42,6 %, l-iskart tal-kantin b’49,9 % u l-emissjonijiet ta’ gassijiet serra b’31,7 %;
48.	Jinnota li l-QĠUE kellha pannelli solari installati li jkopru 3 447,8 m2, li fl-2022 ipproduċew 452 959 kWh; iħeġġeġ lill-QĠUE tkompli taħdem fuq l-identifikazzjoni ta’ possibbiltajiet rigward it-tnaqqis tal-konsum ġenerali, ir-riċiklaġġ u l-ġenerazzjoni tal-enerġija rinnovabbli;
49.	Jilqa’ l-fatt li l-QĠUE ħadet diversi inizjattivi biex tappoġġa u żżid il-mobilità sostenibbli, inklużi sussidji għat-trasport pubbliku, sussidji għal roti self-service, faċilitajiet imtejba għall-parkeġġ tar-roti u faċilitajiet imtejba għal karozzi ibridi u elettriċi;
Kooperazzjoni interistituzzjonali
50.	Jilqa’ l-fatt li l-QĠUE għandha firxa wiesgħa ta’ ftehimiet dwar il-livell ta’ servizz ma’ istituzzjonijiet oħra tal-Unjoni, li jgħin biex jitnaqqsu l-ispejjeż għall-istituzzjonijiet involuti u jiżgura li jintużaw proċeduri, tekniki u flussi ta’ xogħol simili fl-istituzzjonijiet kollha;
51.	Jinnota b’apprezzament li l-QĠUE, flimkien mal-istituzzjonijiet, mal-korpi, mal-uffiċċji u mal-aġenziji kollha tal-Unjoni, daħlu f’akkwist konġunt għall-provvista ta’ assigurazzjoni kontra l-inċidenti kif imsemmi fl-Artikolu 73 tar-Regolamenti tal-Persunal;
52.	Jilqa’ l-fatt li l-kooperazzjoni mal-Uffiċċju tal-Prosekutur Pubbliku Ewropew (UPPE) ġiet żviluppata aktar u li ġie ffirmat memorandum ta’ qbil sabiex tinħoloq kooperazzjoni fil-fond rigward servizzi bibljografiċi u dokumentarji għall-benefiċċju taż-żewġ istituzzjonijiet; jilqa’ wkoll il-fatt li ġie propost taħriġ speċifiku lill-prosekuturi tal-UPPE biex ikunu jistgħu jiffamiljarizzaw ruħhom mal-attivitajiet tal-QĠUE;
53.	Japprezza li l-QĠUE tikkoopera għalkollox mal-OLAF, mal-Qorti tal-Awdituri, mal-EDPS u mal-Ombudsman Ewropew, inkluż billi tiżgura li d-deċiżjonijiet interni tagħha dwar l-investigazzjonijiet tal-OLAF jiġu aġġornati sabiex tiġi żgurata l-konformità mal-aħħar rekwiżiti;
Komunikazzjoni
54.	Jinnota li, fl-2022, il-baġit għall-komunikazzjonijiet, li jkopri t-tħejjija tal-kontenut u l-istampar tal-pubblikazzjonijiet interni u esterni kien ta’ EUR 527 500, ekwivalenti għal żieda ta’ 3,3 % mill-2021;
55.	Jilqa’ l-fatt li l-QĠUE użat is-70 sena anniversarju tagħha bħala opportunità biex issaħħaħ it-trasparenza u l-komunikazzjoni tagħha maċ-ċittadini tal-Unjoni u biex torganizza jumejn għall-pubbliku bil-possibbiltà li ċ-ċittadini jistaqsu mistoqsijiet fuq il-post; iħeġġeġ lill-QĠUE tqis is-segwitu għal dawn l-inizjattivi anki fis-snin li ġejjin;
56.	Jinnota b’apprezzament li, fl-2022, il-QĠUE bdiet servizz ta’ streaming tas-seduti ta’ smigħ tal-kawżi assenjati lill-Awla Manja, li jipprovdi lill-pubbliku opportunità li jkollu fehim aħjar ta’ kif taħdem il-QĠUE; iħeġġeġ lill-QĠUE twessa’ din l-inizjattiva biex tiżgura aktar trasparenza;
57.	Jilqa’ l-fatt li fl-2022 tnediet inizjattiva li toffri żjarat mill-bogħod lill-QĠUE wara li tlestiet il-fażi pilota fl-2021, li tat liż-żgħażagħ ta’ bejn il-15 u t-18-il sena fehim tal-QĠUE u l-impatt tal-ġurisprudenza fuq il-ħajja tagħhom ta’ kuljum u żżid il-fehim tagħhom tad-drittijiet tagħhom bħala ċittadini tal-Unjoni u tal-valuri demokratiċi tal-Unjoni;
58.	Jinnota li l-QĠUE, flimkien ma’ diversi istituzzjonijiet oħra tal-Unjoni, jipparteċipaw b’mod attiv fi proġett li tnieda mill-EDPS b’pubblikazzjonijiet regolari fuq il-media soċjali Mastodon; jinnota li l-QĠUE tuża wkoll il-pjattaformi X (preċedentement Twitter) u LinkedIn, u li l-QĠUE beħsiebha tkompli prattika preċedenti ta’ pubblikazzjoni kemm fuq il-pjattaforma X (preċedentement Twitter) kif ukoll fuq il-pjattaforma Mastodon meta tkun instabet soluzzjoni teknika li tippermetti pubblikazzjoni parallela awtomatizzata.

